b'\n_START_ARTICLE_\nJens Keller\n_START_SECTION_\nUra pelaajana\n_START_PARAGRAPH_\nKeller aloitti pelaajauransa VfB Stuttgartin junioriorganisaatiossa ja nousi edustusmiehist\xc3\xb6\xc3\xb6n vuonna 1990. H\xc3\xa4n istui kaksi kautta Stuttgartin vaihtopenkill\xc3\xa4 ja esiintyi vain yhdess\xc3\xa4 ottelussa. Kes\xc3\xa4ll\xc3\xa4 1992 Keller siirtyi TSV 1860 M\xc3\xbcncheniin, jossa pelasi kolmen kauden ajan. M\xc3\xbcnchenist\xc3\xa4 Keller jatkoi pohjoiseen ja edusti seuraavat kaksi vuotta VfL Wolfsburgia. Stuttgartiin h\xc3\xa4n palasi 1998. Toisella yritt\xc3\xa4m\xc3\xa4ll\xc3\xa4 seuran kasvatti pelasi 48 ottelua kahden kauden aikana, mutta s\xc3\xa4\xc3\xa4nn\xc3\xb6llinen avauskokoonpanon mies h\xc3\xa4n ei ollut. Vuonna 2000 Keller siirtyi 1. FC K\xc3\xb6lniin ja kaksi vuotta my\xc3\xb6hemmin Eintracht Frankfurtiin, jossa lopetti uransa vuonna 2005.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Keller jatkoi jalkapallon parissa valmentajana. Kauden 2008\xe2\x80\x932009 alussa h\xc3\xa4nest\xc3\xa4 tuli VfB Stuttgartin U19-juniorien valmentaja. Joulukuussa 2009 sveitsil\xc3\xa4inen Christian Gross nosti h\xc3\xa4net apuvalmentajakseen Stuttgartin edustusmiehist\xc3\xb6\xc3\xb6n ja kaksikko luotsasi seuran kauden p\xc3\xa4\xc3\xa4tteeksi Bundesliigassa viidenneksi._NEWLINE_Lokakuussa 2010 Kellerist\xc3\xa4 tuli Grossin potkujen j\xc3\xa4lkeen Stuttgartin p\xc3\xa4\xc3\xa4valmentaja.  H\xc3\xa4n ei kuitenkaan onnistunut k\xc3\xa4\xc3\xa4nt\xc3\xa4m\xc3\xa4\xc3\xa4n Stuttgartin suuntaa ja sai potkut 12. joulukuuta Stuttgartin h\xc3\xa4vitty\xc3\xa4 Hannoverille 2\xe2\x80\x931. _NEWLINE_Huhtikuussa 2012 Keller palasi valmennusteht\xc3\xa4viin FC Schalken B-juniorijoukkueen p\xc3\xa4\xc3\xa4valmentajana.  Joulukuun puoliv\xc3\xa4liss\xc3\xa4 2012 h\xc3\xa4nest\xc3\xa4 tuli Schalken edustusjoukkueen valmentaja kauden loppuun ulottuvalla sopimuksella.  Keller sai Schalken per\xc3\xa4simess\xc3\xa4 osakseen runsaasti kritiikki\xc3\xa4 ja h\xc3\xa4nt\xc3\xa4 pidettiin ylimenokauden valmentajana. Kellerin johdolla Schalke kuitenkin sijoittui Bundesliigassa kaudella 2012/13 nelj\xc3\xa4nneksi ja 2013/14 kolmanneksi. Europeleiss\xc3\xa4 Keller johdatti Schalken 16 parhaan joukkoon kahdesti per\xc3\xa4tt\xc3\xa4in. Lopulta heikko alku kaudella 2014/15, vain kaksi voittoa seitsem\xc3\xa4st\xc3\xa4 liigaottelusta ja putoaminen Saksan cupista avauskierroksella, johti Kellerin potkuihin lokakuun alussa 2014._NEWLINE_Huhtikuussa 2016 Keller allekirjoitti kaksivuotisen sopimuksen 1. FC Union Berlinin kanssa. H\xc3\xa4n aloitti 2. Bundesliigassa pelaavan seuran p\xc3\xa4\xc3\xa4valmentajana hein\xc3\xa4kuun alussa. Kellerin johdolla Union pelasi hyv\xc3\xa4n sarjakauden ja taisteli noususta Bundesliigaan. Kauden keskivaiheille osunut vahva jakso kiritti it\xc3\xa4berliinil\xc3\xa4iset VfB Stuttgartin ja Hannover 96:n kantaan taistelemaan suorasta noususta, mutta huhtikuun alussa Hannoverille k\xc3\xa4rsityn 1\xe2\x80\x930 tappion j\xc3\xa4lkeen joukkue voitti vain kaksi pelaamistaan kahdeksasta sarjaottelusta. Kauden lopulla tappiot Eintracht Braunschweigille ja 1. FC Heidenheimille pudottivat Unionin lopullisesti nelj\xc3\xa4nneksi ja nousukarsintojen ulkopuolelle. Sijoitus oli kuitenkin Unionin historian paras yhdistyneen Saksan sarjoissa._NEWLINE_Kausi 2017/18 l\xc3\xa4hti liikkeelle nihke\xc3\xa4mmin, mutta Keller onnistui luotsaamaan joukkueen alkukauden tasapelikierteest\xc3\xa4 voittojen tielle. Marraskuun puoliv\xc3\xa4lin j\xc3\xa4lkeen Union Berlin ajautui kuitenkin tappiokierteeseen ja viiden voitottoman ottelun j\xc3\xa4lkeen seurajohto erotti Kellerin teht\xc3\xa4v\xc3\xa4st\xc3\xa4\xc3\xa4n. Seura majaili potkujen aikaan 2. Bundesliigassa nelj\xc3\xa4nten\xc3\xa4._NEWLINE_Joulukuussa 2018 Kellerist\xc3\xa4 tuli 2. Bundesliigan jumbojoukkueen FC Ingolstadtin p\xc3\xa4\xc3\xa4valmentaja. Keller ei onnistunut luotsaamaan Ingolstadtia pois sarjan jumbosijalta ja seurajohto p\xc3\xa4\xc3\xa4tyi erottamaan h\xc3\xa4net huhtikuun alussa 2019.'